|  |  |  |  |  |  |  |  |
| --- | --- | --- | --- | --- | --- | --- | --- |
| **Az óra céljai:**  1. Környezettudatos gondolkodásmód fejlesztése, a természeti környezet iránti érzékenység kialakítása  2. Kritikai gondolkodás fejlesztése  3. Anyanyelvi kommunikáció fejlesztése  4. Tájékozódás fejlesztése a földrajzi időben és térben | | | | | | | |
| **Idő** | **Szakaszok és célok** | **Tanulói tevékenységek** | **Tanári tevékenységek** | **Munkaforma/ Módszer** | **Tananyagok/ Eszközök** | **Megjegyzések** |
| 7 perc | Ráhangolódás: a téma bevezetése | A tanulók megtekintik az Aral-tó pusztulását bemutató rövidfilmet, majd egy-egy szóval jellemzik érzéseiket a rövidfilmmel kapcsolatban. Egyéni munkában kitöltik a *Learning Apps* becslés típusú játékát, melyben az Aral-tóra vonatkozó méreteket és időpontokat ismerik meg; a feladat befejezése után közösen megbeszélik a megoldásokat. | A pedagógus előkészíti,  majd levetíti az Aral-tó pusztulásáról szóló videót; koordinálja a látottak közös megbeszélését: előre kijelöli szóban a megfigyelési szempontokat (pl. Hogyan jellemeznék a táj mai képét? A tó környezetében élők mit érezhetnek/éreztek a tapasztalt változások miatt? Kell-e keresni okokat és felelősöket? Érdemes-e ezzel a problémával hazánkban foglalkozni, és ha igen, miért? stb.). A kisfilm megtekintése után kéri a jelentkező tanulókat, hogy egy-egy szóval jellemezzék a filmben látottakat: milyen érzést keltett bennük stb. A pedagógus kijelöli a megoldandó *Learning Apps* becslés típusú feladatot.  A rászoruló tanulókat segíti a feladatmegoldásban, és koordinálja a feladat megoldásának megbeszélését. | Közös osztálymunka, témába illesztés, egyéni munka | Projektor, videó: <https://www.youtube.com/watch?v=Q_Bd2zgaIUo> *Learning Apps-*feladat: *Az Aral-tó –* becslés | Előzetes tanulói feladat:  A videó angol feliratú, ezért egy korábbi időpontban a vállalkozó kedvű tanulók lefordíthatják a szövegét, és narrációt készíthetnek belőle.  Variáció: Vitaszituáció megrendezése;  a diákok által megfogalmazott kulcsszavak felkerülhetnek. |
| 9 perc | Új anyag bevezetése: korábbi ismeretek felelevenítése, az Aral-tó fekvésének és a belőle származó természeti-környezeti jellemzőinek a megismerése | A tanulók egyénileg, atlaszuk és korábbi ismereteik alapján elvégzik a kijelölt feladatokat; kitöltik a *Learning Apps* „mi hol van?” típusú játékát, melyben Közép-Ázsia határait és országait ismerik meg; közösen megbeszélik a *Learning Apps-*feladat megoldásait és a térképről leolvasott információkat, és összegzik az Aral-tó fekvésének természeti körülményeit (éghajlat, domborzat, vízrajz stb.). | A pedagógus kijelöli az egyénileg elvégzendő feladatokat:   * Közép-Ázsia földrajzi lehatárolása a földrajzi atlasz segítségével (országok megnevezése) 🡪 *Learning Apps*-feladat * Az Aral-tó földrajzi elhelyezkedésének meghatározása * Közép-Ázsia, azon belül az Aral-tó környéke éghajlati jellemzőinek meghatározása * Az Aral-tó közvetlen környéke és vízgyűjtő területe domborzati jellemzőinek összegyűjtése   A pedagógus segíti a feladat megoldásában a rászoruló tanulókat; koordinálja a feladatok (illetve a *Learning Apps-*feladat) megoldásainak közös megbeszélését; majd kérdéseivel irányítja az ok-okozati összefüggések feltárását. | Egyéni munka, frontális osztálymunka | Földrajzi atlasz, falitérkép, *Learning Apps*-feladat: *Közép-Ázsia* – mi hol van? | Variáció:  Táblai falitérkép helyett interaktív tábla/kivetített térkép is használható. |
| 3 perc | Új anyag bevezetése: csoportmunka előkészítése, csoportok beosztása, feladatok és időkeretek kijelölése, szükséges segédeszközök kiosztása | A tanulók a kijelölt csoportokba sorolódnak, meghallgatják a pedagógus által kijelölt csoportfeladatokat (lásd tanári tevékenységek), az elkészítendő „végtermékeket” és a rászánható időkeretet;  előkészítik a szükséges segédeszközöket, majd a csoportok szóban rögzítik/megtervezik munkájuk menetét és az egyes csapattagok feladatit. | A pedagógus kijelöli a négy tanulói csoportot (három-öt fős csoportok véletlenszerű besorolással), ismerteti a csoportfeladatokat, a feladatokra szánt időkeretet, kijelöli a csoportok által elkészítendő „végterméket” és a bemutató/értékelés főbb szempontjait, kiosztja a szükséges segédeszközöket, koordinálja a feladat megoldását, és a rászoruló csoportokat irányítja a feladatmegoldásban. A csoportok feladatai a következő cikk alapján: Péczely Lajos: Volt egyszer egy Aral-tó. *Földgömb,* 2004/4, 7–19. old.:  1. Örökítsétek meg képregény formájában az Aral-tó keletkezéséről szóló kazah mondát!  2. Gyűjtsétek össze az Aral-tóról szóló történelmi feljegyzéseket! Készítsetek időegyenest, melyen jelölitek az egyes korokból fellelhető forrásokat a tóról! Értékeljétek ezeket a forrásokat! Miért jelölték tévesen a tavat a korabeli térképeken? Határozzátok meg, mit jelent az *aral* szó!  3. Készítsetek gondolattérképet az Aral-tó pusztulásának okairól (pl. szovjet gyapottermesztés, ókortól öntözéses földművelés, időjárási és éghajlati viszonyok stb.)!  4. Készítsétek el térképre rajzolva a cikk szerzőjének útját! Gyűjtsétek össze, milyen távolságokat járt be, milyen járművekkel utazott, készítsetek jelmagyarázatot, jelöljétek az egyes állomásokat a rájuk jellemző szimbólummal stb. | Csoportmunka (kialakítása) | A csoportmunka segédeszközei: Péczely Lajos: Volt egyszer egy Aral-tó. *Földgömb,* 2004/4, 7–19. old., A2-es méretű csomagolópapírok, színes filcek, tollak, A4es fehér papírok, előre kinyomtatott térképek, gyurmaragasztó | 1. Variáció:  Nagy létszámú osztály esetében az adott csoportfeladatot két csoport is megoldhatja párhuzamosan, így a bemutatások során fejlődik a tanulók kritikai gondolkodása, és kreatív ötleteket kaphatnak a velük azonos feladatot megoldó csoporttól.  2. Variáció:  A pedagógus az osztály ismeretében direkt módon is irányíthatja a csoportok szerveződését.  3. Variáció:  A 3. számú csoport egy *Learning Apps* idővonal típusú feladatot készít, melyet prezentál a társaknak. |
| 12 perc | Új anyag feldolgozása csoportmunkában: az Aral-tó történetének, földrajzi környezetének, pusztulásának és jövőképének megismerése csoportmunka keretében | A tanulói csoportok a rendelkezésükre bocsátott segédanyagokat feldolgozzák (*Földgömb* magazin cikke, térkép). A munkafolyamatokat beosztják egymás között, és kijelölik az időrendi korlátait.  A csapatuk számára kijelölt végterméket elkészítik,  majd kijelölik, melyik tanulók mutatják be a csapatuk feladatát, munkájuk menetét és a végterméket (pl. gondolattérkép, térkép/időegyenes stb.). | A pedagógus koordinálja a csoportmunkát,  segíti a rászoruló csoportokat a feladatmegoldásban. | Csoportmunka | A csoportmunka segédanyagai: Péczely Lajos: Volt egyszer egy Aral-tó. *Földgömb,* 2004/4, 7–19. old., Közép-Ázsia térképe |  |
| 12 perc | Új anyag feldolgozása:  a csoportmunkák bemutatása | A csoportok két-két percben bemutatják feladatukat, munkafolyamatukat és a létrehozott végterméket.  A csoportok bemutatójukban feltárják az ok-okozati összefüggéseket (emberi beavatkozás hatása a természetre, lokális probléma – globális következmény stb.). | A pedagógus koordinálja a csoportok bemutató előadásának menetét. | Csoportmunka | A csoportok által készített „végtermékek”, gyurmaragasztó |  |
| 2 perc | Reflexió:  a csoportmunka értékelése tanulói és tanári szemmel | A vállalkozó kedvű tanulók (csoportonként legalább 1 fő) értékeli saját csoportjának munkáját (pl. mennyire tudták megvalósítani eredeti elképzeléseiket, melyik csapattag milyen mértékben vett részt a feladatok elvégzésében, érdekes volt-e a feladat stb.). | A pedagógus koordinálja az egyes tanulók véleménynyilvánítását,  és szóban értékeli és megköszöni a csoportok munkáját. | Közös megbeszélés |  | Variáció:  A pedagógus (amennyiben előre tisztázta a tanulókkal) érdemjeggyel is értékelheti a csoportok órai tevékenységét vagy a legjobban dolgozó csoportok munkáját. |